…………………………

………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-жа Десислава Танева**  | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****Десислава Танева** |

|  |  |
| --- | --- |
| **ДО****МИНИСТЪРА НА околната среда и водите****Г-н Нено Димов**  | **ОДОБРИЛ,****МИНИСТЪР НА околната среда и водите:****Нено Димов**  |

**ДОКЛАД**

**от д-р Лозана Василева – заместник-министър на земеделието, храните и горите**

**Красимир Живков – заместник-министър на околната среда и водите**

**Относно:** Проект на Наредба за изменение и допълнение Наредба № 37 от 2008 г. за ползване на язовирите – държавна собственост в рибностопанско отношение и правилата за извършване на стопански, любителски риболов и аквакултури в обектите – държавна собственост по чл. 3, ал. 1 от Закона за рибарството и аквакултурите

**УВАЖАЕМА Госпожо ТАНЕВА,**

**УВАЖАЕМИ ГОСПОДИН ДИМОВ,**

На основание 15, ал. 1 от Закона за рибарството и аквакултурите (ЗРА), внасям за одобрение проект на Наредба за изменение и допълнение на Наредба № 37 от 2008 г. за ползване на язовирите – държавна собственост в рибностопанско отношение и правилата за извършване на стопански, любителски риболов и аквакултури в обектите – държавна собственост по чл. 3, ал. 1 от Закона за рибарството и аквакултурите (Наредба № 37 от 2008 г.). Ползването на язовирите - държавна собственост, само за любителски риболов или само за аквакултури се определя с наредба на министъра на земеделието, храните и горите и министъра на околната среда и водите.

Съгласно чл. 15, ал. 1 от ЗРА, ползването на язовирите - държавна собственост, само за любителски риболов или само за аквакултури се определя с наредба от министърът на земеделието и храните и министърът на околната среда и водите. По реда на същата наредба се регламентира и определянето на зони за аквакултури в държавни язовири, определени само за любителски риболов. С наредбата се определят и правилата за извършване на любителски риболов и аквакултури в язовирите - държавна собственост, и правилата за извършване на стопански риболов и аквакултури в Черно море и река Дунав.

Проектът на нормативния акт е изготвен от междуведомствена група създадена със Заповед № РД-09-984/05.11.2018г. на министъра на земеделието, храните и горите.

Следва да се посочи, че от включените в работната група представители на всички институции, постъпиха конкретни предложения за нормативни текстове (Министерство на земеделието, храните и горите, Министерство на околната среда и водите (МОСВ), „Напоителни системи“ ЕАД). Приетите текстове на наредбата са съобразени в съответствие с голяма част от постъпилите конструктивни и целесъобразни предложения.

„Националната електрическа компания“ ЕАД с писмо с изх. № 04-12-2/25.04.2019 г. отправи препоръки, които в по-голямата си част не са конкретизирани. Някои от тях биха ограничили правата на лица, придобиващи правото да използват определен воден обект с предназначение за аквакултури, както и правото да използват целия воден ресурс в този воден обект. В тази връзка не бяха приети. Някои от останалите направени предложения са приети частично.

На следващо място, някои текстове на проекта са изготвени съобразно целите на ЗРА. На първо място част от предложените изменения на наредбата се правят с оглед синхронизиране на разпоредбите ú с действащите към момента ЗРА, Закон за водите (ЗВ) и подзаконови нормативни актове по тяхното прилагане. Част от текстовете не са изменени от приемането ú до настоящия момент и не кореспондират със съдържанието на горецитираните нормативни актове.

В чл. 4 се създава нова ал. 6, която има за цел при определянето на зони за аквакултури, да се взема предвид обема на производство в обектите за аквакултури и техния лимит съгласно наредбата по чл. 25, ал. 5 от ЗРА. До влизане в сила на наредбата по чл. 25, ал. 5 от ЗРА се предвижда определянето на зоните за аквакултури да се съобразява с екологичния капацитет на язовира за производство на риба в садки.

Прецизирано е изискването за определяне на зони за аквакултури, с цел привеждане в съответствие на разпоредбата с чл. 15 г от ЗРА. Предвидена е възможност за административния орган да предприема действия по издаване на нова заповед, в случай на констатирана промяна в капацитета на производството, която води до въвеждане или изключване на защитни нива на язовира.

Следва да се отбележи, че усилията на работната група са съобразени с празнотите в законодателството по отношение на липсата на правила, относно определяне на зоните за естествено възпроизводство във водните обекти. В тази връзка в наредбата са разписани правила в тази насока.

На следващо място, създаването на нова разпоредба, с която се регламентират подробни правила за шамандурите, ще приведе подзаконовия нормативен акт, в съответствие с чл. 13 от Регламент за изпълнение (ЕС) № 404/2011 на Комисията от 8 април 2011 година за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството.

Приемането на тази наредба се налага с оглед постъпили искания от заинтересовани лица, Министерство на околната среда и водите, „Напоителни системи“ ЕАД и с които се изтъква необходимостта да бъде променено предназначението част от язовирите посочени Приложение № 1 към чл. 2, ал. 1 от Наредба № 37 от 2008 г.

По отношение на язовирите: 40-те извора, Брягово, Каменец, Мандра, Овча могила, Пампорово, Стойковци, Телиш – 2, Шишманов вал е предвидена промяна в рибностопанско отношение, от язовири за „любителски риболов“ на язовир за „аквакултури“. Основна причина за промяната е съществуващото към момента ограничение по силата на разпоредбата на чл. 15, ал. 2 от ЗРА, във връзка с чл. 2, ал. 2 и 3 от Наредба № 37 от 2008 г. Посочените норми предвиждат, че в язовирите - държавна собственост, определени за любителски риболов, дейности за производство на риба могат да бъдат осъществявани в определените за това зони само в мрежени клетки (садки) и в други плаващи на повърхността на водата и потопяеми съоръжения. По този начин се поставя ограничение за свободното отглеждане на риба в тези водоеми. Една от целите на проекта на наредба е да бъде премахнато съществуващото ограничение за свободното отглеждане на риба в горепосочените язовири. Предложенията за промяна са направени с писма с изх. № 26-00-5277/21.03.2019 г. и 26-00-5311/28.03.2019 г. от „Напоителни системи“ ЕАД.

В проекта на наредба Язовир Дъбника е променен в рибностопанско отношение, от язовири за „аквакултури“ на язовир за „любителски риболов“. Основна причина за промяната е постъпило писмо от областния управител на област Враца, с което се представи желанието от страна на граждани и представители на риболовни организации от област Враца за промяната в предназначението на язовира. Към писмото е приложена и подписка и 5 броя подкрепителни писма от различни риболовни организации. Промяната е направена и предвид засиления обществен интерес по отношение на промяната в категоризацията на язовир Дъбника.

По отношение на язовирите: Батак, Белмекен, Голям Беглик, Калин, Кричим, Чаира е предвидена промяна в рибностопанско отношение, от язовири за „любителски риболов“ на язовир с основно предназначение за питейно-битово водоснабдяване, където любителския риболов е разрешен извън санитарно охранителната зона с категоризация „любителски риболов“. Основна причина за промяната е писмо с изх. № 12-00-965/10.05.2019 г. на МОСВ, с което се отправя предложение за промяна на предназначението на гореспоменатите язовир. Съгласно писмото мотивите за промяна на категоризацията на язовирите са следните:

* язовирите Батак, Белмекен и Голям Беглик попадат в регистъра на питейните повърхностни водни тела в Източнобеломорски район като зони за защита на водите (Приложение 10, раздел 3, ПУРБ ИБР 2016-2021);
* язовир Калин попада в регистъра на питейните повърхностни водни тела в Западнобеломорски район като зони за защита на водите (Приложение 3.1.а, раздел 3, ПУРБ ЗБР 2016-2021);
* язовир Чаира е част от каскада „Белмекен-Сестримо-Чаира“ и е част от питейно водно тяло BG3МА900R229.

По отношение на язовирите: Георги Трайков (Цонево) и Тракиец е предвидена промяна в рибностопанско отношение, от язовири с основно предназначение за питейно-битово водоснабдяване, където любителския риболов е разрешен извън санитарно охранителната зона с категоризация „любителски риболов“, на язовири с предназначение само за „любителски риболов“. Основна причина за промяната е писмо с изх. № 12-00-965/10.05.2019 г. на МОСВ, с което се отправя предложение за промяна на предназначението, като същите отпаднат от списъка с язовири с основно предназначение за питейно-битово водоснабдяване. Съгласно писмото мотивите за промяна на категоризацията на язовирите са следните:

* Георги Трайков (Цонево) – влязло в сила Решение № 129/21.08.2018 г. на министъра на околната среда и водите, за отнемане на Разрешително № 0528/05.09.2001 г. за водовземане от язовир Георги Трайков (Цонево) с цел аварийно питейно-битово водоснабдяване в гр. Варна и селищата от Варненска област, въз основа на писмо изх. № 08-00-326/04.05.2018 г. на зам.-министъра на Министерство на регионалното развитие и благоустройството;
* Тракиец – не попада в регистъра на питейните повърхностни водни тела в Източнобеломорски район като зони за защита на водите (Приложение 10, раздел 3, ПУРБ ИБР 2016-2021);

Язовир Ясна поляна се променя в рибностопанско отношение, от язовир с основно предназначение за питейно-битово водоснабдяване, където любителския риболов „забранен“, на язовир с основно предназначение за питейно-битово водоснабдяване, където любителския риболов е разрешен извън санитарно охранителната зона с категоризация „любителски риболов“.

Язовирите Среченска бара и Пловдивци са нововъведени в Приложение № 1 към чл. 2, ал. 1 от Наредба № 37 от 2008 г. и се определят, като язовири с основно предназначение за питейно-битово водоснабдяване, където любителския риболов е разрешен извън санитарно охранителната зона с категоризация „любителски риболов“. Предложението за промяна е направено с писмо изх. № 12-00-965/10.05.2019 г. на МОСВ предвид факта, че язовир Среченска бара попада в регистъра на питейните повърхностни водни тела в Дунавски район като зони за защита на водите (Приложение 3.1.1, раздел 3, ПУРБ ДР 2016-2021), а язовир Пловдивци е новопостроен.

Приемането на предложения акт не води до въздействие върху държавния бюджет.

Проектът не е свързан с транспониране в националното законодателство на актове на Европейския съюз, поради което не е приложена таблица за съответствие с европейското право.

Съгласно чл. 26, ал. 3 и 4 от Закона за нормативните актове, проектите на Наредба и доклад (мотиви) са публикувани на интернет страницата на Министерството на земеделието, храните и горите и на Портала за обществени консултации, като на заинтересованите лица е предоставен 30-дневен срок за предложения и становища.

Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на нормативни в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМА Госпожо ТАНЕВА,**

**УВАЖАЕМИ ГОСПОДИН ДИМОВ,**

Във връзка с гореизложеното и на основание чл. 15, ал. 1 от ЗРА предлагам съвместно с министъра на околната среда и водите да одобрите предложения проект на Наредба за изменение и допълнение на Наредба № 37 от 2008 г.

|  |  |
| --- | --- |
| **Приложениe:**  | 1. Проект на Наредба за изменение и допълнение на Наредба № 37 от 2008 г.;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпили становища;
5. Копие на Заповед № РД-09-984/05.11.2018 г. на министъра на земеделието, храните и горите за създаване на работна група и писмо с вх. № 0420-17635/09.11.2018 г. – 7 стр.;
6. Писмо с изх. № 0420-17635(1)26.11.2018 г. по описа на ИАРА – 6 стр.
7. Кореспонденция по електронен път между членовете на работната група – 162 стр.;
8. Кореспонденция по електронен път с представители заинтересованите физически и юридически лица или техни упълномощени представители във връзка с чл. 26, ал. 2 от Закона за нормативните актове – 36 стр.;
9. Протокол от проведена среща на членовете на работната група на 05.06.2019 г. с приложен проект на наредба, електронно съобщение и присъствен списък– 37 стр.;
10. Писмо от областния управител на област Враца с № 0600-18/02.04.2019 г. ведно с приложенията към него – 6 стр. и 1 бр. електронен носител;
11. Писмо с изх. № 12-00-965/10.05.2019 г. по описа на МОСВ – 3 стр.;
12. Писмо с изх. № 12-00-965/06.08.2019 г. по описа на МОСВ – 5 стр.;
13. Писма с изх. № 26-00-5277/21.03.2019 г. и 26-00-5311/28.03.2019 г. от „Напоителни системи“ ЕАД – 2 стр.
 |

С уважение,

|  |  |
| --- | --- |
| **Д-Р ЛОЗАНА ВАСИЛЕВА***Заместник-министър на земеделието, храните и горите* | **красимир живков***Заместник-министър на околната среда и водите* |